《题梅山》
宋代·张景端

作尉南昌日，投书北阙频。
忠言不悟主，直节耻为臣。
汉室多灾异，吴门念隐沦。
挂冠忘宠辱，蒙袂出埃尘。
虹屈英雄气，鸥君自在身。
永怀三洞诀，高谢九江春。
择地开仙馆，看云翦寿巾。
玄台秋步月，虚室夜凝真。
无梦生芳草，留年养大椿。
碧茸香不断，青鸟性偏驯。
太液刀圭就，中黄道路新。
武夷空坠马，郁木竟栖神。
绛节虽朝帝，灵波尚济民。
一名传旧史，千古事严禋。
瑞气生仙药，清风付羽人。
坛遗金鼎像，井锁玉华津。
地接洪崖府，溪通剑水滨。
鹤归云抖擞，龙起石鳞皴。
已悟身为患，元期德有邻。
青山不忘我，今日是天亲。

作者简介：张景端，字子仁，嗣汉二十九代天师。徽宗大观初赠葆真先生。事见《宋诗纪事》卷九○。